วรวรรณ ธาราภูมิ "คอนดักเตอรืกองทุน"
คงไม่มีใครในวงการตลาดทุนไม่รู้จัก &#8220;วรวรรณ ธาราภูมิ&#8221; ประธานเจ้าหน้าที่บริหาร บริษัทหลักทรัพย์จัดการกองทุนรวม บัวหลวง ผู้หญิงอารมณ์ดีลุยทุกสถานการณ์ที่มีมุมมองว่าตลาดทุนควรมีการพัฒนาและเป็นทางเลือกหนึ่งที่ช่วยให้คนไทยมีความเข้าใจเรื่องการลงทุนและการออมที่ถูกต้อง
17 เม.ย. 2556

คงไม่มีใครในวงการตลาดทุนไม่รู้จัก “วรวรรณ ธาราภูมิ” ประธานเจ้าหน้าที่บริหาร บริษัทหลักทรัพย์จัดการกองทุนรวม บัวหลวง ผู้หญิงอารมณ์ดีลุยทุกสถานการณ์ที่มีมุมมองว่าตลาดทุนควรมีการพัฒนาและเป็นทางเลือกหนึ่งที่ช่วยให้คนไทยมีความเข้าใจเรื่องการลงทุนและการออมที่ถูกต้อง 
“วรวรรณ” กลายเป็นพี่ที่น่ารักของคนนอกวงการหรือเพื่อนๆ น้องๆ ในเฟซบุ๊กเพราะสำนวนการเขียน การนำข้อมูลการลงทุนหรือสถานการณ์ที่กระทบการลงทุนมาบอกผ่านโลกออนไลน์
เธอเริ่มเรียนรู้และทำความเข้าใจกับสื่อออนไลน์อย่างเฟซบุ๊กก็เพียงอยากรู้ว่าเล่นอย่างไร และจุดประสงค์ก็เหมือนคนที่มีเฟซบุ๊กทั่วไป ที่เป็นเฟซบุ๊กส่วนตัวล้วนๆ ไม่ได้ทำในนามของผู้บริหาร บลจ. เพราะแต่ละสิ่งที่ถ่ายทอดหรือสื่อสารออกไปเป็นเรื่องจิปาถะ ตั้งแต่เรื่องส่วนตัวที่จะทำกับข้าว กินข้าวกับคนนั้นคนนี้ ไปร่วมประชุมข้างนอกกับคนในตลาดทุน บ่นเรื่องสถานการณ์ทั่วไปของสังคม ซึ่งรวมถึงการให้ความรู้เรื่องการลงทุน 
แต่ทำไปทำมา เพื่อนเยอะขึ้น จนทำให้มีข้อจำกัดการยอมรับเป็นเพื่อนเต็ม แต่ก็ยืนยันจะไม่ย้ายไปติดต่อในแฟนเพจ เพราะมีคนบอกว่าจะทำให้เกิดการควบคุมได้ยาก ซึ่งแบบส่วนตัวสามารถคุมคนที่จะโพสต์หน้าเฟซบุ๊กเราได้ ขณะที่คนที่ต้องการมาอ่านข้อมูลข่าวสารลงทุนรายวันที่ลงให้ก็เข้ามาอ่านได้หมด เพียงแค่แสดงความเห็นไม่ได้เท่านั้น 
“พี่มองว่าการมีเฟซบุ๊กทำให้เรามีการสื่อสาร 2 ทางที่ดีและสามารถแลกเปลี่ยนข้อมูลกับนักลงทุนได้เลย ใครสงสัยอะไรก็ถามเข้ามาได้ ทั้งหน้าเฟซบุ๊ก หรือทางกล่องข้อความ แต่ก็มีนะที่จะรู้สึกรำคาญมากที่ถามซ้ำไปซ้ำมา และพี่ก็บอกว่าให้ย้อนไปอ่านที่นั่นที่นี่ได้ หรือบางคนมาถามว่าเลือกหุ้นตัวไหนดี อะไรประมาณนี้พี่จะไม่ค่อยชอบ เพราะเราต้องการนักลงทุนที่มองการลงทุนระยะยาว คำนึงถึงความเสี่ยงการลงทุนและรู้ข้อจำกัดของตัวเองมากกว่าที่จะมาหุ้นตัวไหน บลจ.เราเลือกหุ้นตัวไหน หุ้นจะขึ้นหรือไม่ เพราะพี่เชื่อว่าในโลกนี้ไม่มีใครบอกได้ และก็เห็นนะพอพี่โพสต์เรื่องที่ไม่ตรงใจเขาก็มียกเลิกเป็นเพื่อนพี่ไป”
เธอยังกล่าวอีกว่า ยิ่งจะรู้สึกดีมากถ้ามีนักลงทุนหน้าใหม่เข้ามาสนใจ โดยเฉพาะวัยนิสิตนักศึกษา เพราะเท่ากับบอกว่าสิ่งที่พยายามให้ข้อมูลและทำความเข้าใจมานานมันได้ผล ไม่ได้สูญหาย ยินดีมากที่ข้อมูลที่ให้จะเป็นประโยชน์กับนักลงทุนในการนำข้อมูลที่ได้ไปประกอบพิจารณาการลงทุนอย่างเท่าเทียมกัน และช่วยให้พวกเขาไม่ติดกับดักการลงทุนของตัวเอง พร้อมกับต้องการเตือนสติว่าหุ้นไม่ได้มีแต่ขาขึ้นอย่างเดียว และการเคลื่อนไหวของดัชนีหุ้นมีหลายปัจจัยที่เกี่ยวข้องทั้งในประเทศและต่างประเทศ
ระยะหลังนี้ผลการดำเนินงานของ บลจ.บัวหลวงมีความโดดเด่นมากในการบริหารกองทุน จนหลายกองทุนติดอันดับต้นๆ ที่ให้อัตราผลตอบแทนกับนักลงทุน แต่ทั้งหมดเธอย้ำว่าไม่ได้แข่งขันกับใคร เพียงแต่เธอแข่งขันกับตัวเองที่อยากให้วงการนี้เป็นที่เข้าใจของคนทั่วไปมากขึ้น ซึ่งทั้งหมดจะประสบความสำเร็จได้มาจากทีมงานและลูกน้องทุกคนมากกว่า เพราะเธอไม่สามารถลงมือทำคนเดียวได้ 
เธอบอกว่าทำหน้าที่เป็นเพียงคอนดักเตอร์หรือผู้ควบคุมวงคนหนึ่งที่ไม่ได้เป็นคนเล่นดนตรีเอง แต่เป็นคนที่ควบคุมดูแลให้นักดนตรีในวงสามารถบรรเลงเพลงที่สื่อสารออกมาให้คนฟังได้เข้าใจในบทเพลงและซึมซับถึงความไพเราะเท่านั้น